Die sabbati quinta mensis julii, anno Domini M CCCC LXIX, venit in capitulum ecclesie Autissiodor. reverendus in Christo pater dominus Petrus, miseratione divina Autissiodor. episcopus, et inter alia que exposuit prefatis dominis capitulantibus dixit quod per informationem factam per suum officialem, ac etiam per consiliarios ville Autissiodor. quos habere potuit, repererat ecclesiam Autissiodoren. fuisse pollutam per quosdam de subditis capituli absque expressione nominum die jovis in festo apostolorum Petri et Pauli, ultimo lapsa, propter injectionem manuum violentarum usque ad sanguinis effusionem in personas D. Laurentii Chamberi, presbyteri, familiaris et domestici et continui commensalis domini archidiaconi Autissiodor., et magistri Petri Tenon, etiam presbyteri et canonici Autissiodor. et quod reconciliatione indigebat, quare sue intentionis erat eandem ecclesiam Autissiodor. die sabbati proxima in festo beate Magdalene reconciliare, dicens ulterius prefatis dominis capitulantibus ut ipsi facerent de suis subditis justitiam secundum exigentiam casus, et quod ob hoc ordinaverat suo officiali quod copiam dicte informationis eisdem dominis capitulantibus traderet: et his dictis recessit a capitulo et ipso domino Semoto a capitulo, prefati domini capitulantes elegerunt venerabiles et circumspectos viros dominos et magistros Joannem Ruffi, promotorem causarum officii capituli, Philippum Coteti, succentorem, et Stephanum Naudeti, omnes presbyteros canonicos Autissiodor., pro recolendo dictam informationem et eam faciendo de novo, si opus esset, ex parte capituli; et fuit conclusum per prefatos dominos capitulantes quod dicta informatio facta ostenderetur consilio capituli, et quod ea que consilium consuleret, super dicta materia fieret. S. Naudet, scriba.